b'\n_START_ARTICLE_\nGenaro Gojo Cruz\n_START_SECTION_\nTalambuhay\n_START_PARAGRAPH_\nIpinanganak si Genaro Gojo Cruz sa Balut, Tondo, Maynila ngunit lumaki siya sa Muzon, Lungsod ng San Jose del Monte, Bulacan. Nagtapos siya ng elementarya sa Mababang Paaralan ng Muzon (Mababang Paaralan ng Benito Nieto ngayon) noong 1990 at ng sekondarya sa Bulacan Standard Academy noong 1994. Ang kanilang mga magulang ay sina Tomas Gojo Cruz at Dominga Ruiz. Bunso siya sa siyam na magkakapatid._NEWLINE_Kinuha niya ang Bachelor of Arts in Secondary Education (BSE) major Social Sciences sa Pamantasang Normal ng Pilipinas sa taong 1995. Anim na taon siyang nag-aral sa kolehiyo. Habang siya ay nag-aaral, nagtrabaho rin siya sa isang sikat na clothing company sa Glorieta, Ayala, Makati. Noong 2008, nagtapos siya ng M.A. Araling Filipino (M.A. major in Philippine Studies) sa Pamantasang De La Salle Maynila bilang isang iskolar._NEWLINE_Naging kontribyutor din siya ng mga artikulo noong 2002 sa diyaryong Kabayan._NEWLINE_Una siyang nagturo sa Colegio Sta. Isabel of Laguna sa Siniloan, Laguna. Dalawang taon din siyang nagturo sa CSIL mulang taong 2000 hanggang 2002 . Nagturo rin siya sa Center for Teaching & Learning (CTL) ng Philippine Normal University noong 2003 hanggang 2008._NEWLINE_Nakapagturo rin siya ng wika at kulturang Pilipino sa mga banyaga sa Advanced Filipino Abroad Program (AFAP) noong 2004 at 2007. Naging Associate for Poetry at Writing Fellow rin siya ng Bienvenido N. Santos Creative Writing Center sa nasabing unibersidad. Kasalukuyan niyang tinatapos ang kanyang PhD in Philippines Studies. Sa kanyang libreng oras, nagtuturo siya sa mga batang lansangan ng Binondo at nagbibigay ng mga workshop ukol sa pagtuturo, pagsulat, paghahanda ng mga kagamitang pampagtuturo at iba pa sa mga guro sa maraming bahagi ng bansa.\n_START_SECTION_\nGantimpala\n_START_PARAGRAPH_\nNagwagi si Gojo Cruz ng mga gantimpala sa pagsulat tulad ng Pambansang Gawad Ka Amado, 100 Years of Filipino Migration to Hawaii Literary Contest 2006, Gawad Collantes-Surian sa Pagsulat ng Sanaysay, Talaang Ginto: Gawad KWF sa Tula-Gantimpalang Collantes, Ninoy Poetry Writing Contest at iba pa. Dalawang ulit din siyang naging "Makata ng Taon" noong 2004 at 2007 na ipinagkaloob ng Komisyon sa Wikang Filipino (KWF). Ilan sa kanyang mga kuwentong-pambata ay binigyang-parangal ng Don Carlos Palanca Memorial Awards for Literature, PBBY-Salanga Writers Prize, Romeo Forbes Children\'s Story Writing Competition, Gig Book Storywriting Contest at Gawad Panitikang Pangkalusugan. Nailathala ang kanyang mga tula at kuwentong pambata sa Junior Inquirer Magazine, Liwayway, Pambata Magazine, at mga libro sa elementarya._NEWLINE_Noong 5 Pebrero 2011, naipalabas sa Art Angel ng GMA 7 ang Ang Kamisetang Dilaw bilang isa sa mga itinatampok na libro._NEWLINE_Nakasama ang kanyang aklat-pambatang "Mahabang-mahabang-mahaba" sa Unang Patimpalak sa Pinili ng mga Mambabasang Pilipino.'